
RAPORT

asupra proiectului de Lege pentru ratificarea Acordului între Guvernul României şi Guvernul Federaţiei Ruse privind regimul juridic al mormintelor militare române aflate pe teritoriul Federaţiei Ruse şi al mormintelor militare ruse aflate pe teritoriul României, semnat la Bucureşti la 8 noiembrie 2005

În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege pentru ratificarea Acordului între Guvernul României şi Guvernul Federaţiei Ruse privind regimul juridic al mormintelor militare române aflate pe teritoriul Federaţiei Ruse şi al mormintelor militare ruse aflate pe teritoriul României, semnat la Bucureşti la 8 noiembrie 2005, trimis cu adresa nr. P.L.x. 554 din 21 iunie 2006 şi înregistrat sub nr. 31/843 din 21 iunie 2006.
Proiectul de lege reglementează colaborarea între România şi Federaţia Rusă pentru asigurarea cadrului necesar cinstirii memoriei eroilor de război.

Consiliul Legislativ, prin avizul nr. 815/09.06.2006, a avizat favorabil proiectul de lege.

Potrivit prevederilor art. 75 din Constituţia României, republicată, şi ale art. 92 alin.(8) din Regulamentul Camerei Deputaţilor, republicat, Camerei Deputaţilor, în cazul acestui proiect de lege, este prima Cameră sesizată. 

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, expunerea de motive şi avizul Consiliului Legislativ în şedinţa din 27 iunie 2006. 

La dezbaterea proiectului de lege, din totalul de 26 de membri ai comisiei, au fost prezenţi 15 deputaţi.

În urma discuţiilor purtate, membrii comisiei au hotărât, cu unanimitate de voturi, să propună plenului Camerei Deputaţilor adoptarea proiectului de Lege pentru ratificarea Acordului între Guvernul României şi Guvernul Federaţiei Ruse privind regimul juridic al mormintelor militare române aflate pe teritoriul Federaţiei Ruse şi al mormintelor militare ruse aflate pe teritoriul României, semnat la Bucureşti la 8 noiembrie 2005
, în forma înaintată de Guvern.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Sergiu ANDON
             
George BĂEŞU

